钦定古今图书集成/明伦汇编/官常典/第594卷 > 张存
## 钦定古今图书集成/明伦汇编/官常典/第594卷 > 张存

按《宋史》本传：“存字诚之，冀州人。举进士，为安肃军判
官。天禧中，诏铨司以身言书判取士，才得二人，存预
其选，改著作佐郎，知大名府朝城县。寇准为守，异待
之，御史中丞王曙屡荐为殿中侍御史，迁侍御史。仁
宗初亲政，罢百官转对，存请复之。”又言：“前者曹修古
辈同忤旨废黜，布衣林献可因上封事窜恶地，恐自
今忠直之言，与夫理乱安危之机，蔽而不达。”因历引
周昌、朱云、辛庆忌、辛毗事，以开帝意。历京东、陕西、河
北转运使，户部度支副使。西边动兵，以天章阁待制
为陕西都转运使。黄德和之诬刘平也，存奏言：“平与
敌接战，自辰至暮，杀伤相当，因德和引却，以致溃败。
方贼势甚张，非平搏战，其势必不沮。延州孤垒，非平
解围其城必不守。身既陷没，而不幸又为谗狡所困，
边臣自此无复死节矣。”朝廷采其说，始遣文彦博按
治，由是平得直。而德和诛元昊，求款附，议者犹执攻
讨之策。存建言：“兵役不息，生民疲弊，敌既有悛心，虽
名号未正，颇羁縻之。”迁龙图阁直学士、知延州。以母
老惮行，徙泽州，还为待制。逾年，知成德军，复学士。契
丹与元昊结婚，阴谋相首尾，聚兵塞上而求关南。存
言：“河北城久不治，宜留意。”乃以为都运使，尽城诸州。
入知开封府，复使河北。王则反，坐失察，降知汀州。存
婿李敭之弟李教，因醉为妖言，事觉自缢死。或言教
不死，在贝州，父母私属以存故得免。御史案验无状犹夺职知池州，又徙郴。久之，乃复职，以吏部侍郎致
仕，凡十五年，积迁礼部尚书。存性孝友，尝为蜀郡，得
奇缯文锦以归，悉布于堂上，恣兄弟择取。常曰：“兄弟，
手足也。妻妾，外舍人耳，奈何先外人而后手足乎！”收
恤宗属，嫁聘穷婺，不使一人失所。家居矜庄，子孙非
正衣冠不见与宾友燕接，垂足危坐，终日未尝倾倚。
枣彊河决，势逼冀城，或劝使他徙，曰：“吾家众所望也，
苟轻举动，使一州吏民何以自安！”讫不徙。卒，年八十
八，谥恭安。